Ulla Tørnæs (V), 2010-06-10:
Ud over det, jeg nåede at svare her i første omgang, vil jeg tilføje, at der faktisk er lysere udsigter for dansk økonomi.
Så sent som i dag fremhæver Danske Bank, at man mener, at ledigheden har toppet.
Så der er lyspunkter for dansk økonomi.
Ud over det vil jeg sige til hr. Torben Hansen, at vi rent faktisk står over for en gigantisk demografisk udfordring, i form af at de store efterkrigsårgange trækker sig tilbage fra arbejdsmarkedet, og de skal erstattes af de små 1980'er-årgange. Så uanset hvordan vi vender og drejer det, bliver der mangel på arbejdskraft i fremtiden, og så er det netop nu, vi skal indrette vores dagpengesystem, så det passer til det arbejdsmarked, vi får i fremtiden.
I mandags i sidste uge havde vi en meget grundig førstebehandling af L 222, og vi har siden også haft en særdeles grundig udvalgsbehandling, hvor der har været lejlighed til at stille spørgsmål til ministeren, som naturligvis også har været i åbent samråd for mundtligt at besvare spørgsmål vedrørende dagpengereformen, ligesom adskillige deputationer fra hele landet – dog må jeg sige, at det var færre, end jeg havde forventet, og det tager jeg egentlig som udtryk for en vis forståelse hos danskerne for, at det er nødvendigt, at vi får genoprettet dansk økonomi – har haft lejlighed til at fremføre deres synspunkter for Folketingets Arbejdsmarkedsudvalg.
Så kunne man måske hævde, at der ikke kan være mere at sige om denne sag, men nej, sådan forholder det sig ikke, slet ikke.
Der er fortsat en kæmpe byge af spørgsmål om S og SF's såkaldte plan, som Socialdemokraterne jo ikke kunne svare på under den ellers meget grundige førstebehandling.
Det vender jeg tilbage til.
Men jeg må unægtelig sige, at ugen, der er gået, siden vi sidst drøftede dagpengereformen, har rejst ikke bare en byge, men en sand syndflod af nye spørgsmål, som jeg går ud fra at vi kan få Socialdemokraternes svar på i dag.
Det vender jeg også tilbage til.
Men først vil jeg gerne benytte andenbehandlingen her i dag til at slå fast, at med genopretningspakken betaler vi regningen én gang for alle, og vi viser omverdenen, at Danmark har styr på økonomien.
Vi lader ikke rudekuverten ligge uåbnet i køkkenskuffen, sådan som Socialdemokraterne og Socialistisk Folkeparti vil; vi lukker ikke øjnene for de krav, EU stiller os, om at nedbringe vores offentlige underskud, sådan som Socialdemokraterne og Socialistisk Folkeparti gør.
Nej, vi betaler regningen.
Hvis ikke vi gør det nu, risikerer vi højere renter og spekulation mod kronen og finansiel uro.
Det vil først og fremmest ramme boligejerne, men også virksomhederne, og det vil koste danske arbejdspladser.
Det er et væsentligt bidrag, der skal medvirke til at sikre, at der er de hjerner og hænder, vi har brug for på arbejdsmarkedet, når de store efterkrigsårgange går på pension og erstattes af de små 1980'er-årgange.
Meget tyder på, at det går fremad med dansk økonomi; tilliden er ved at vende tilbage, virksomhederne er begyndt at ansætte folk igen.
Og det seneste positive bevis på, at det er ved at vende for dansk økonomi, er ledighedstallene fra april, som viste endnu et fald, i øvrigt for femte måned i træk.
Ledigheden er i dag 4,1 pct. af arbejdsstyrken.
Dermed er ledigheden heldigvis ikke steget så meget, som vi frygtede, og det skyldes jo bl.a. den lempelige finanspolitik, som har været ført siden 2008.
Socialdemokraterne valgte som bekendt at stå uden for aftalen om bekæmpelse af langtidsledighed, ikke fordi de er imod de enkelte elementer i aftalen, næh, alene fordi Socialdemokraterne er så optaget af deres egen valgkamp, at de koldt og kynisk har valgt ikke at medvirke til at forbedre de langtidslediges muligheder for uddannelse og opkvalificering.
Jeg er ikke et øjeblik i tvivl om, at den reform, vi nu gennemfører, helt sikkert vil bidrage til, at ledige kommer hurtigere i job, nøjagtig som det skete, da den socialdemokratisk ledede regering tilbage i 1990'erne afkortede dagpengeperioden først fra 7 år til 5 år og senere fra 5 år til 4 år.
Begge reformer førte som bekendt til, at ledige kom hurtigere i job.
Det blev ganske glimrende udtrykt af formanden for LO, Harald Børsting, da han sagde: Det var en utrolig upopulær beslutning, men jeg tror, den var rigtig, og det har vist sig, at ledige siden er kommet hurtigere i arbejde.
Jeg er fuldstændig enig.
Se, nu forstod jeg på Socialdemokraternes ordfører under førstebehandlingen, at regeringens forslag til dagpengereform er usympatisk.
Når man bruger så voldsomme ord til at afvise et forslag, forpligter det – så skylder man danskerne åbent og ærligt at sige, hvad man så vil i stedet.
Det står imidlertid fortsat fuldstændig hen i det uvisse, hvad det så er, Socialdemokraterne vil i stedet.
Man henviser til nogle løse hensigtserklæringer formuleret i oplægget »En Fair Løsning«.
Regnestykkerne hænger ikke sammen, og oplægget er blevet karakteriseret som økonomisk uansvarligt.
I sidste uge var det så de økonomiske vismænd der i deres rapport fuldstændig afviste det socialdemokratiske oplæg som svar på genopretningen af dansk økonomi.
Forvirringen er total, og noget tyder på, at Socialdemokraterne med fru Helle Thorning-Schmidt i spidsen har bevæget sig ud på en fuldstændig desperat slingrekurs.
Den ene dag mener S det ene, og den næste dag mener man det stik modsatte.
Joh, én ting ligger dog fuldstændig fast, og det er, at man vil ringe til vennerne i LO.
Det hørte vi rigtig mange gange under førstebehandlingen, for vennerne i fagbevægelsen skal hjælpe Socialdemokraterne til regeringsmagten, og de har lovet at hjælpe med at finde 15 mia. kr.
Men hvordan det skal ske, må vi altså ikke få at vide.
Først troede vi, at det skulle ske, ved at vi alle skulle arbejde 12 minutter mere hver dag, men nu ved vi, at det vil fagbevægelsen ikke være med til.
Jeg går derfor helt klart ud fra, at vi her i dag kan få klare svar fra Socialdemokraterne på, hvordan den løse hensigtserklæring fra oplægget »En Fair Løsning« om at øge arbejdstiden og derigennem finde 15 mia. kr. skal realiseres.
Får vi bare den samme uklare sniksnak som ved førstebehandlingen, ja, så står det til gengæld tindrende klart, at oppositionen ikke har noget svar på, hvordan vi genopretter dansk økonomi.